Hurumende Inonzi Yawedzera ne91% Mari Inotambirwa neVarairidzi
Asi rimwe sangano revarairidzi re ZIMTA rinoti hapana zvarinoziva nezvenyaya iyi uye hurukuro nehurumende dzichiri kuenderera mberi
Hurumende yanzi yawedzera varairidzi mari dzemihoro nezvikamu zvinoita makumi mapfumbamwe kubva muzana (91%). Izvi zvinenge zvave kureva kuti murairidzi anotambira mari iri pasi pasi anenge ava kutambira mari inoita $5.5 million pamwedzi, kubva pa$2.9 million pawedzi. Mari idzi dzanziwo dzichauya mwedzi unouya. Asi sangano revarairidzi rePTUZ rati harisi kuzotambira mari iyi, uye kuramwa mabasa kwevarairidzi kuri kuenderera mberi. Mashoko atawana anotiwo hurumende yawedzerawo mari dzekubatsirikana pakubhadhara pekugara nezvikamu zana kubva muzana(100%) uye yekubatsirika pakufamba ne264 %. Kuramba kutambirwa kwemari idzi nePTUZ, kunoreva kuti kuramwa mabasa kwevararidzi kwapinda muzuva rechina neChina. Mutungamiri wePTUZ, VaTakavafira Zhou, vaudza Jonga Kandemiiri kuti varairidzi vacharamba vari musango vachirwira mari dzavari kuda. Ukuwo, mutungamiri weZimbabwe Teachers Association, ZIMTA, Amai Tendai Chikowore, varamba kuti hapana zvati zvaitwa nehurumende, uye hurukuro dzemihoro dzichiri kuenderera mberi. Nhengo dzeZIMTA dzanzi hadzina kupindawo mukuramwa mabasa kuri kuitwa nenhengo dzePTUZ. Dzimwe Nhau Kubva kuStudio 7...